b'\n_START_ARTICLE_\nGrosssiedlung Britz\n_START_SECTION_\nSamfunnsmessig bakgrunn\n_START_PARAGRAPH_\nEtter den f\xc3\xb8rste verdenskrigen \xc3\xb8kte innflyttingen til Berlin som f\xc3\xb8lge av krigens utfall og den alminnelige arbeidsledigheten. Tapet av territorium og den oppl\xc3\xb8ste armeen f\xc3\xb8rte til flyktningstr\xc3\xb8mmer og bolign\xc3\xb8d. Sv\xc3\xa6rt mange boliger hadde for mange beboere.  Dette gjaldt selv om en enromsleilighet med kj\xc3\xb8kken bare ble regnet som overbebodd n\xc3\xa5r den inneholdt fem personer eller mer. Ved begynnelsen av 1920-\xc3\xa5rene manglet mer enn 100 000 mennesker husly i byen. En ettersp\xc3\xb8rsel av en slik st\xc3\xb8rrelse kunne den hovedsakelige private byggen\xc3\xa6ringen ikke dekke._NEWLINE_Fra 1921 til 1928 oppsto derfor en rekke borettslag som p\xc3\xa5 et ikke-kommersielt og sosialpolitisk grunnlag fors\xc3\xb8kte \xc3\xa5 l\xc3\xb8se bolign\xc3\xb8den. Det skulle skapes gode og h\xc3\xb8yverdige boliger som ogs\xc3\xa5 skulle ligge gunstig til med hensyn til atkomst. Dette kunne bare oppn\xc3\xa5s gjennom store boligutbygginger. Grosssiedlung Britz er et f\xc3\xb8rste eksempel p\xc3\xa5 sosial boligbygging og var en enorm utfordring for arkitekter og byplanleggere._NEWLINE_Med grunnlag i byplanen (Bauordnung) for Stor-Berlin i 1925 ble det i de f\xc3\xb8lgende \xc3\xa5rene oppf\xc3\xb8rt 17 st\xc3\xb8rre boligutbygginger som nettopp inneholdt en h\xc3\xb8y botetthet, men ogs\xc3\xa5 de forbedrete boligforholdene som man hadde s\xc3\xb8kt \xc3\xa5 oppn\xc3\xa5.\n_START_SECTION_\nHufeisensiedlung\n_START_PARAGRAPH_\nEt boligomr\xc3\xa5de p\xc3\xa5 2000 leiligheter ble planlagt p\xc3\xa5 det tidligere storg\xc3\xa5rden Britz i bydelen Neuk\xc3\xb6lln. Bruno Taut var som arkitekt og byplanlegger i det tidligere ideelle boligbyggeselskapet GEHAG, ansvarlig for planleggingen av halvparten av de store boligomr\xc3\xa5dene med Hufeisensiedlung som et sentralt prosjekt. Sammen med bygger\xc3\xa5dman (Stadtbaurat) Martin Wagner utviklet han byplanen for Hufeisensiedlung. Begge var tilhengere av Neue Sachlichkeit som byggestil, en forgjenger av Bauhaus. De \xc3\xb8nsket \xc3\xa5 anvende industrielle arbeidsmetoder i byggeindustrien. Standardiserte leiligheter og bygninger s\xc3\xa5 vel som storproduksjon av disse skulle gi fordeler._NEWLINE_Taut bidro under planleggingen med sine erfaringer fra hagebybevegelsen og Gartenstadt Falkenberg. I hagebyen ble gr\xc3\xb8ntanlegg friomr\xc3\xa5der gitt en stor plass samtidig med at botettheten var h\xc3\xb8y. Leberecht Migge ble gitt oppdraget med utend\xc3\xb8rsrommet sammen med Ottokar Wagler. Hovedbygningen omkranser et vannspeil, en grunnvannsforsenkning, og rekkehusene lager flere g\xc3\xa5rdsrom, slik at likheten med en fiskerlandsby oppst\xc3\xa5r. Rekkehusene er tilpasset landskapet._NEWLINE_I sju byggeperioder ble det mellom 1925 og 1933 oppf\xc3\xb8rt 1072 leiligheter i stilen Neue Sachlichkeit. Det finnes fire forskjellige typer med hensyn til grunnflate. 472 leiligheter ligger ved siden av hverandre i rekker (enfamiliehus), 600 ligger i treetasjes utleiehus. Med unntak for den sentrale hesteskoblokka er alle bygningene oppf\xc3\xb8rt p\xc3\xa5 rekke, hver av g\xc3\xa5rdene er utstyrt med en hage for beboerne._NEWLINE_Den funksjonelle og enkle arkitektur skapte Taut med f\xc3\xa5 og enkle, men effektive midler. Sprossevinduer, murstensforblendinger p\xc3\xa5 hj\xc3\xb8rnene, forskjellene mellom glatt og r\xc3\xa5pussete flater h\xc3\xb8rer til disse virkemidler; karakteristiske er fremfor alt fargene. Den lange fronten mot Fritz Reuter-alle var i Berlinerr\xc3\xb8d (okseblodfarget) og blir ogs\xc3\xa5 p\xc3\xa5 folkemunne kalt R\xc3\xb8d Front. Fasadene blir brutt av fremskutte trappehus. Inngangene til hesteskoen er lagt i en kraftig bl\xc3\xa5 farge. Fargevalget ble kraftig kritisert i samtiden, men er siden blitt et kj\xc3\xa6rt kjennetegn p\xc3\xa5 boligomr\xc3\xa5det._NEWLINE_Hufeisensiedlung var retningsgivende for arkitekturen for store byggekomplekser i 1920- og 1930-\xc3\xa5rene og er fremdeles popul\xc3\xa6r p\xc3\xa5 tross av leiligheter s\xc3\xa5 sm\xc3\xa5 som 49 m\xc2\xb2._NEWLINE_Inntil 2000 var omr\xc3\xa5det eid av GEHAG GmbH og er siden delvis solgt til leietakere og andre. Hesteskoblokka eies av GEHAG under selskapet Deutsche Wohnen._NEWLINE_I 1990-\xc3\xa5rene ble omr\xc3\xa5det renovert og vernet. I juli 2008 ble Hufeisensiedlung sammen med fem andre omr\xc3\xa5der oppf\xc3\xb8rt p\xc3\xa5 UNESCOs liste over verdens arven under tittelen Modernistiske boligomr\xc3\xa5der i Berlin.'